Abū Bakr al-Baghdādī

Abū Bakr al-Baghdādī (araabia keeles أبو بكر البغدادي; sünnimini Ibrāhīm ʿAwād Ibrāhīm al-Badrī; 1971 Sāmarrā' Iraak – 26. oktoober 2019) oli terrorirühmituse Iraagi ja Levandi Islamiriik (ISIL) juht. 

Teadaolevalt õppis ta Bagdadi Islami Ülikoolis islami seadust ja koraani ja tegutses hiljem vaimulikuna oma kodulinna mošees Sāmarrā's Kesk-Iraagis. Ameerika Ühendriikide sõdurid vahistasid ta 2004. aastal. Ta oli mõnda aega interneeritud Camp Bucca kinnipidamiskohas Umm Qaşri lähedal, kuid ameeriklased ei pidanud teda ohtlikuks ja ta vabastati sama aasta lõpus. Oma rühmituse ISIL eelkäija – Islamiriik Iraagis – juhiks sai ta 2010. aastal. 2014. aasta juunist nimetas ta end ḫalīfa Ibrāhīm (kaliif Ibrāhīm) ja Amīr al-Mu'minīn ("usklike emiir"'). Kaliif Ibrāhīm ei olnud al-Qā‘idah' juhi Ayman az̧-Z̧awāhirī laadne õpetlase tüüpi teoreetik, vaid oma juhtimisstiililt juht-sõdalane, kes tegutses välikomandörina otse lahinguväljal ning osales sõjaliste operatsioonide planeerimisel.Holger Mölder. "Kuidas taltsutada Islamiriiki – strateegiline malepartii Lähis-Idas" Maailma Vaade nr 23

Alates 2016. aastast pakkus Ameerika Ühendriikide Riigidepartemang tema tabamise või tapmiseni viiva informatsiooni eest kuni 25 miljoni dollari suurust tasu.

26. oktoobril 2019 korraldas Ameerika Ühendriikide Erioperatsioonide ühendväejuhatus Süüria Idlibi provintsis Barisha külas sõjalise operatsiooni al-Baghdādī tabamiseks või tapmiseks, mille viisid läbi eriüksuse Delta Force võitlejad kaheksal helikopteril. Al-Baghdādī põgenes puhkenud tulevahetuse käigus oma kodu all asunud tupiktunnelisse, kus lõhkas eriüksuslaste lähenedes pommivesti, tappes iseenda ja oma kolm last. Operatsioonis hukkus ka mitu Islamiriigi võitlejat.Rukmini Callimachi, Two sources have confirmed to the New York Times that Baghdadi’s location in Idlib was confirmed as far back as early July, so 3.5 months ago

Viited

 Välislingid 


Kategooria:Iraagi inimesed
Kategooria:Terroristid
Kategooria:Sündinud 1971
Kategooria:Surnud 2019